**Tájékoztató bíróságoknak tartási igények külföldi érvényesítéséről**

A családjogi jogviszonyon alapuló tartási igény külföldi érvényesítéséhez állami segítségnyújtásnak akkor van helye, ha a másik érintett állammal tartási ügyekben való együttműködést biztosító európai uniós rendelet vagy nemzetközi szerződés áll fenn.

Az együttműködésre EU-tagállamokkal a tartással kapcsolatos ügyekben a joghatóságról, az alkalmazandó jogról, a határozatok elismeréséről és végrehajtásáról, valamint az e területen folytatott együttműködésről szóló 4/2009/EK rendelet ad lehetőséget (kivéve Dániát, amelyre a rendelet nem alkalmazandó). A rendelet szövege elérhető itt: <http://eur-lex.europa.eu/LexUriServ/LexUriServ.do?uri=OJ:L:2009:007:0001:0079:HU:PDF>. A továbbiakban ez a tájékoztató a tartási EU-rendelettel nem foglalkozik, annak alkalmazásáról ld. a Gyakorlati útmutató a határokon átnyúló tartási ügyek intézéséhez az Európai Unióban c. külön tájékoztatót.

A tartási igények érvényesítéséhez hatósági segítségnyújtás biztosított azon EU-n kívüli államok vonatkozásában, amelyek részesei *A gyermektartás és a családi tartások egyéb formáinak nemzetközi behajtásáról szóló, 2007. november 23-i hágai egyezménynek* (kihirdette a Tanács 2011/432/EU határozata, a továbbiakban: 2007-es hágai tartási egyezmény) vagy *a tartásdíj külföldön való behajtása tárgyában, New Yorkban, 1956. évi június hó 20. napján kelt ENSZ-egyezménynek* (Magyarországon kihirdette az 1957. évi 53. tvr., a továbbiakban: New York-i egyezmény). Ha egy állam mindkét egyezménynek részese, a 2007-es hágai tartási egyezményt kell alkalmazni. Az egyes államokkal hatályban lévő egyezmények listája megtalálható itt:

<https://igazsagugyiinformaciok.kormany.hu/download/1/23/b2000/%C3%A1llamok%20%C3%A9s%20egyezm%C3%A9nyek%20t%C3%A1j%C3%A9koztat%C3%B3%202021_janu%C3%A1r%204.pdf>

FIGYELEM! A tartási igények érvényesítésével kapcsolatban a Brexit miatt speciális az Egyesült Királyság helyzete. Az Egyesült Királyság EU-ból történő kilépését követően egy átmeneti időszak lejártáig, 2020. december 31-ig az európai uniós jogszabályok változatlanul alkalmazandók voltak a tagállamok és az Egyesült Királyság vonatkozásában. Ennek eredményeképpen a 2020. december 31-ig indult eljárásokban hozott magyar tartási határozatok nagy-britanniai elismerésére és végrehajtására irányuló kérelmeket továbbra is a 4/2009/EK rendelet szerint kell előterjeszteni (a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás, 67. cikk 2.c és 3.b pont). A 2021. január 1-ét követően indult eljárásokban hozott határozatok elismerésére és végrehajtására irányuló, illetve a 2021. január 1. után előterjesztett tartásdíj-megállapítási, felemelési és leszállítási, megszüntetési kérelmeket a 2007-es hágai tartási egyezmény alapján kell előterjeszteni.

A tartásra jogosult vagy kötelezett a tartási igényének érvényesítéséhez nem köteles a magyar hatóságok segítségét, illetőleg a fenti jogszabályokban biztosított lehetőségeket igénybe venni. Személyesen, illetőleg általa meghatalmazott jogi képviselő útján önállóan is érvényesítheti a tartási igényét bármelyik külföldi államban, ennek során az ügyben eljárhat, pert indíthat, kérheti a magyar bíróság jogerős határozatának végrehajtását.

A 2007-es hágai tartási egyezmény alkalmazásáról a határon átnyúló tartási ügyekben a központi hatósági feladatok ellátásáról szóló 2011. évi LXVII. tv., a New York-i egyezmény hazai végrehajtására pedig a 9/1957. (IX. 13.) IM rendelet tartalmaz rendelkezéseket. (A korábban alkalmazott magyar-amerikai tartási viszonosság immár nem alkalmazandó, miután az USA is csatlakozott a 2007-es hágai tartási egyezményhez.)

A magyar bíróság tartásdíjat megállapító határozata Magyarországon való végrehajtásának nem akadálya az, hogy a kötelezett külföldön lakik (külföldi állampolgár). Ha tehát a magyar bíróság által jogerősen tartásdíj fizetésére kötelezett személynek Magyarországon végrehajtható jövedelme vagy vagyona van (akár ingatlan, akár ingó), a tartási igényt célszerű elsősorban ennek a belföldön található vagyonnak az igénybevételével érvényesíteni. Amennyiben az adósnak Magyarországon nincs végrehajtható jövedelme vagy vagyona, a magyar bíróság közvetlenül nem intézkedhet a tartásdíj külföldi behajtása iránt (nem bocsáthat ki végrehajtási lapot, letiltó végzést). A magyar bíróság feladata ebben az esetben az, hogy a kérelmezőnek a fenti külföldi eljárások megindításához segítséget nyújtson.

A határokon átnyúló tartási ügyekben a külföldre továbbítandó iratok (kérelem és mellékletek) fordíttatásáról az Igazságügyi Minisztérium (a továbbiakban: IM) Nemzetközi Magánjogi Főosztálya intézkedik. A kérelem felvételére illetékes bíróságnak az iratok megküldésével egyidejűleg közölnie kell a Nemzetközi Magánjogi Főosztállyal, hogy a kérelmezőt teljes költségmentességben részesítette-e vagy sem; ez utóbbi esetben az előrelátható fordítási költségeket a kérelmezőnek bírósági letétbe kell helyeznie. Ezekben az ügyekben ugyanis a kérelmezőt tárgyi költségmentesség vagy tárgyi költségfeljegyzési jog nem illeti meg, kérheti azonban, hogy őt a bíróság részesítse személyes költségmentességben (2011. évi LXVII. tv. 8-9.§, 9/1957. (IX. 13.) IM rendelet 4. §). A fordítási költségeket a fordító iroda számlában közli a bírósággal, s a díjat a bíróság ennek alapján utalja át az OFFI-nak.

**Tartási igény érvényesítése a 2007-es hágai tartási egyezmény alapján**

Azon államokban, amelyek részesei a 2007-es hágai tartási egyezménynek, az egyezmény alapján hatósági segítségnyújtás igénybe vehető a tartási igények érvényesítéséhez. Az egyezmény elsősorban a gyermektartási igények érvényesítésére szolgál.

Az egyezmény alapján házastársi tartási határozatok végrehajtására is lehetőség van, amennyiben a kiskorú gyermeket nevelő szülő javára a bíróság házastársi tartást állapított meg, és a házastársi tartásról szóló határozat elismerésére és végrehajtására irányuló kérelmet a gyermektartási kérelemmel együtt terjesztik elő. Házastársi tartásról szóló határozat gyermektartástól független végrehajtására, megállapítására vagy módosítására irányuló kérelem csak olyan részes állam felé terjeszthető elő, amely az egyezményhez tett nyilatkozattal – az Európai Unióhoz hasonlóan - kiterjesztette az egyezmény hatályát arra, hogy központi hatósági segítséget nyújt az ilyen típusú házastársi tartási igények érvényesítéséhez is.

A 2007-es hágai tartási egyezmény szerinti ügyekben követendő belföldi eljárásra a 2011. évi LXVII. tv. rendelkezései alkalmazandóak.

A kérelem előterjesztésében közreműködő bíróság az ügyvéddel nem rendelkező kérelmezőnek segít a kérelem-nyomtatványok kitöltésében és hitelesíti a kérelmező aláírását. A bíróság szükség esetén kiállítja a bíróság által kitöltendő nyomtatványokat és gondoskodik a végrehajtani kért határozat hiteles másolatának a beszerzéséről. (Az IM központi hatósági minőségében a nyomtatványokon igazolja, hogy az iratokat ellenőrizte.)

A bíróságnak döntenie kell a kérelemmel kapcsolatban arról, hogy a kérelmezőt költségmentességben részesíti-e a szükséges fordítási költségek vonatkozásában. Ha igen, az iratok fordításának költségeit a bíróság előlegezi és az állam viseli. Ha a kérelmező nem kap költségmentességet, a fordítás előrelátható költségeit a kérelmezőnek bírósági letétbe kell helyeznie. A kérelmek előterjesztésével kapcsolatban általában szükséges a végrehajtani kért bírósági határozat rendelkező részének, illetve a kérelem jogalapját igazoló mellékleteknek (pl. megállapítási kérelem esetén az apai elismerő nyilatkozat, leszállítási kérelem esetén az adós családi, anyagi helyzetének megváltozását igazoló iratok) a lefordítása a megkeresett állam hivatalos nyelvére. A fordításokat az IM rendeli meg, a fordítás díjáról szóló számlát az OFFI a bíróságnak küldi meg. A kérelem előterjesztésére szolgáló nyomtatványok idegen nyelvre átültetését általában az IM Nemzetközi Magánjogi Főosztálya végzi.

A kérelmet és az azt alátámasztó iratokat a bíróság postán küldi meg az IM részére. Az elektronikus aláírással ellátott bírósági iratok külföldön nem minősülnek hiteles okiratnak, ezért a bíróság papír alapon állítja ki, illetve hitelesíti a szükséges iratokat.

A 2007-es hágai tartási egyezmény alapján az alábbi típusú kérelmek terjeszthetők elő:

**1.** A tartásra jogosult kérheti **a magyar tartási határozat külföldi elismerését és végrehajtását**.

A kérelmező által kitöltendő nyomtatványok:

* A kérelmező által aláírt [Elismerés vagy elismerés és végrehajtás iránti kérelem](https://igazsagugyiinformaciok.kormany.hu/admin/download/5/c6/c2000/elismer%C3%A9s%20vagy%20elismer%C3%A9s%20%C3%A9s%20v%C3%A9grehajt%C3%A1si%20k%C3%A9relem.docx),
* A [pénzügyi helyzetre vonatkozó nyomtatvány](https://igazsagugyiinformaciok.kormany.hu/admin/download/0/d6/c2000/p%C3%A9nz%C3%BCgyi%20helyzetre%20nyomtatv%C3%A1ny.doc) (csak a III-IV. rész a kérelmező számára ismert információkról az adós anyagi, családi helyzete vonatkozásában).

A bíróság által kitöltendő nyomtatványok:

* [Megfelelő értesítést igazoló dokumentum](https://igazsagugyiinformaciok.kormany.hu/admin/download/c/51/c2000/megfelel%C5%91%20%C3%A9rtes%C3%ADt%C3%A9s.docx) (az alperesnek való kézbesítésről),
* [A határozat végrehajthatóságát megállapító okirat](https://igazsagugyiinformaciok.kormany.hu/admin/download/d/51/c2000/hat%C3%A1rozat%20v%C3%A9grehajthat%C3%B3s%C3%A1ga.docx).

Mellékelni kell:

* a tartási határozat hiteles másolatát és
* [hátralék-kimutatást](https://igazsagugyiinformaciok.kormany.hu/admin/download/5/51/c2000/h%C3%A1tral%C3%A9k-kimutat%C3%A1s.xlsx).

**2.** A tartásra jogosult kérheti **a megkeresett államban hozott tartási határozat külföldi elismerését és végrehajtását** (pl. a felek az USA-ban éltek, az amerikai bíróság állapította meg az adós tartásdíj-fizetési kötelezettségét, a jogosult ugyanakkor a gyermekkel Magyarországra költözött és Magyarországról kéri az amerikai tartási határozat végrehajtását).

A kérelmező által kitöltendő nyomtatványok:

* [A megkeresett államban hozott vagy elismert határozat végrehajtása iránti kérelem](https://igazsagugyiinformaciok.kormany.hu/admin/download/9/51/c2000/megkeresett%20%C3%A1llamban%20hozott%20hat%C3%A1rozat%20v%C3%A9grehajt%C3%A1si%20k%C3%A9relem.docx),
* A [pénzügyi helyzetre vonatkozó nyomtatvány](https://igazsagugyiinformaciok.kormany.hu/admin/download/0/d6/c2000/p%C3%A9nz%C3%BCgyi%20helyzetre%20nyomtatv%C3%A1ny.doc) (csak a III-IV. rész a kérelmező számára ismert információkról az adós anyagi, családi helyzete vonatkozásában).

Mellékelni kell:

* a tartási határozatot és
* [hátralék-kimutatást](https://igazsagugyiinformaciok.kormany.hu/admin/download/5/51/c2000/h%C3%A1tral%C3%A9k-kimutat%C3%A1s.xlsx).

**3.** A tartásra jogosult kérheti **a tartásdíj külföldi megállapítását**. Az érintett külföldi központi hatóság gondoskodik a külföldi bírósági vagy közigazgatási eljárás megindításáról. A tartásdíj-fizetési kötelezettség megállapítását követően kerülhet sor a megállapított tartásdíj behajtására, a külföldi végrehajtási jogszabályok szerint. Amennyiben az apaság jogilag még nem tisztázott, a tartásdíj megállapítása iránti kérelemmel együtt az apaság megállapítása is kérhető a külföldi bíróságtól. Ez esetben – amennyiben a kérelmezett az apaságot önként nem ismeri el – általában DNS-vizsgálatra kerül sor a két állam hatóságainak együttműködésével.

A kérelmező által kitöltendő nyomtatványok:

* [Határozathozatalra irányuló kérelem](https://igazsagugyiinformaciok.kormany.hu/admin/download/a/51/c2000/hat%C3%A1rozathozatali%20k%C3%A9relem.docx),
* A [pénzügyi helyzetre vonatkozó nyomtatvány](https://igazsagugyiinformaciok.kormany.hu/admin/download/0/d6/c2000/p%C3%A9nz%C3%BCgyi%20helyzetre%20nyomtatv%C3%A1ny.doc).

Mellékelni kell:

* a gyermek születési anyakönyvi kivonatát (vagy házassági tartásra irányuló kérelem esetén a házassági anyakönyvi kivonatot),
* ha a gyermek házasságon kívül született, a teljes hatályú apai elismerő nyilatkozatról szóló jegyzőkönyvet vagy az apaságot megállapító ítélet hiteles másolatát.

**4.** Amennyiben a magyarországi jogosult anyagi helyzete, családi körülményei a tartási határozat meghozatala óta jelentősen megváltoztak, kérheti a központi hatóságok közreműködésével a **tartásdíj külföldön történő felemelését**.

A kérelmező által kitöltendő nyomtatványok:

* [Határozat módosítása iránti kérelem](https://igazsagugyiinformaciok.kormany.hu/admin/download/8/c6/c2000/hat%C3%A1rozat%20m%C3%B3dos%C3%ADt%C3%A1si%20k%C3%A9relem.docx),
* A [pénzügyi helyzetre vonatkozó nyomtatvány](https://igazsagugyiinformaciok.kormany.hu/admin/download/0/d6/c2000/p%C3%A9nz%C3%BCgyi%20helyzetre%20nyomtatv%C3%A1ny.doc).

Mellékelni kell:

* a módosítani kívánt tartási határozatot és
* az anyagi helyzetet, megváltozott körülményeket alátámasztó iratokat.

**5.** Amennyiben a magyarországi adós anyagi helyzete, családi körülményei a külföldi tartási határozat meghozatala óta jelentősen megváltoztak, kérheti a központi hatóságok közreműködésével a **tartásdíj külföldön történő leszállítását vagy megszüntetését**. (Leszállítási vagy megszüntetési eljárás főszabály szerint csak a jogosult lakóhelye szerinti állam bíróságánál indítható.)

A kérelmező által kitöltendő nyomtatványok:

* [Határozat módosítása iránti kérelem](https://igazsagugyiinformaciok.kormany.hu/admin/download/8/c6/c2000/hat%C3%A1rozat%20m%C3%B3dos%C3%ADt%C3%A1si%20k%C3%A9relem.docx),
* [A pénzügyi helyzetre vonatkozó nyomtatvány](https://igazsagugyiinformaciok.kormany.hu/admin/download/0/d6/c2000/p%C3%A9nz%C3%BCgyi%20helyzetre%20nyomtatv%C3%A1ny.doc).

Mellékelni kell:

* a módosítani kívánt tartási határozatot és
* az anyagi helyzetet, megváltozott körülményeket alátámasztó iratokat.

**6.** A gyermektartásdíj előlegezését elrendelő magyar hatóság kérheti **az előlegezett gyermektartásdíj behajtását** a külföldön élő adóstól. Ez esetben a hatóság mint kérelmező a magyar bíróság tartási határozatának elismerése és végrehajtása iránti kérelmet terjeszthet elő, a megelőlegezett gyermektartásdíj erejéig. Ilyen kérelmek előterjesztése előtt célszerű a magyar központi hatóságnál érdeklődni a tartásra jogosult által a külföldön élő adós ellen indított tartási ügy állásáról; ha ugyanis abban az eljárásban megállapításra került, hogy az adósnak nincs végrehajtható jövedelme vagy vagyona, vagy ismeretlen helyen tartózkodik, a megelőlegezett gyermektartásdíj behajtása iránti eljárás megindítása sem vezetne eredményre.

A kérelmező által kitöltendő nyomtatványok:

* [Elismerés vagy elismerés és végrehajtás iránti kérelem](https://igazsagugyiinformaciok.kormany.hu/admin/download/5/c6/c2000/elismer%C3%A9s%20vagy%20elismer%C3%A9s%20%C3%A9s%20v%C3%A9grehajt%C3%A1si%20k%C3%A9relem.docx),
* [A pénzügyi helyzetre vonatkozó nyomtatvány](https://igazsagugyiinformaciok.kormany.hu/admin/download/0/d6/c2000/p%C3%A9nz%C3%BCgyi%20helyzetre%20nyomtatv%C3%A1ny.doc) (csak a III-IV. rész a kérelmező számára ismert információkról az adós anyagi, családi helyzete vonatkozásában).

A bíróság által kitöltendő nyomtatványok:

* [Megfelelő értesítést igazoló dokumentum](https://igazsagugyiinformaciok.kormany.hu/admin/download/c/51/c2000/megfelel%C5%91%20%C3%A9rtes%C3%ADt%C3%A9s.docx) (az alperesnek való megfelelő kézbesítésről),
* [A határozat végrehajthatóságát megállapító okirat](https://igazsagugyiinformaciok.kormany.hu/admin/download/d/51/c2000/hat%C3%A1rozat%20v%C3%A9grehajthat%C3%B3s%C3%A1ga.docx).

Mellékelni kell:

* a tartási határozat hiteles másolatát,
* a tartásdíj előlegezéséről szóló határozatot és
* [hátralék-kimutatást](https://igazsagugyiinformaciok.kormany.hu/admin/download/5/51/c2000/h%C3%A1tral%C3%A9k-kimutat%C3%A1s.xlsx).

A 2007-es hágai egyezmény alapján indult, a 21 évnél fiatalabb gyermek tartására a jogosult által indított eljárások külföldön a kérelmező számára tárgyi költségmentesek, beleértve az apaság megállapításához esetleg szükséges DNS-vizsgálatok költségeit is.

Ha a kérelmezett külföldi lakóhelye a kérelmező számára ismeretlen, formális kérelem előterjesztése előtt célszerű, ha a kérelmező vagy a bíróság az IM Nemzetközi Magánjogi Főosztályához fordul, amely megkeresheti a külföldi központi hatóságot a lakcímfelkutatás érdekében. Ehhez a kérelmezőnek vagy a bíróságnak meg kell adnia a kötelezett személyét illetően rendelkezésére álló adatokat.

Az eljárás menetéről és annak eredményéről a külföldi központi hatóság az IM Nemzetközi Magánjogi Főosztályt értesíti. Az eljárás fejleményeiről a kérelmezőt az IM Nemzetközi Magánjogi Főosztálya folyamatosan tájékoztatja.

**Tartásdíj érvényesítése a New York-i egyezmény alapján**

A Magyarországon lakó tartásra jogosult személy a tartási igényét a New York-i egyezmény alapján érvényesítheti olyan személlyel szemben, aki az EU-n kívül, a New York-i egyezmény részes államainak valamelyikében lakik. A New York-i egyezmény alapján csak a jogosult terjeszthet elő kérelmet. Nem csak gyermektartásdíj iránti igényt lehet érvényesíteni, hanem minden családi jogviszonyon alapuló tartás iránti igényt, így szülőtartásra és házastársi tartásra vonatkozó igényt is.

A New York-i egyezmény lényege az, hogy a tartásdíjra jogosult személy (az egyezmény szerinti ún. „hitelező”) lakóhelye szerinti állam erre kijelölt illetékes hatóságának (az egyezmény szerinti ún. „áttevő hatóság”-nak) megkeresésére a tartásdíjfizetésre kötelezett személy (az egyezmény szerinti ún. „adós”) lakóhelye szerinti állam erre illetékes hatósága (az egyezmény szerinti ún. „átvevő intézmény”) a saját államában minden szükséges intézkedést megtesz annak érdekében, hogy a tartásdíjra jogosult személy hozzájuthasson az őt megillető tartásdíjhoz (felszólítja az adóst a fizetésre, meghallgatja, pert indít ellene, a behajtást végrehajtás útján is szorgalmazza stb.). A New York-i egyezmény tehát hatósági segítségnyújtást biztosít a tartási igény külföldi érvényesítéséhez, nem teszi lehetővé viszont külföldi tartási határozatok végrehajtását. Erre tekintettel, ha a kötelezett tartásdíj-fizetési kötelezettségét magyar bíróság már megállapította, annak végrehajtása a New York-i egyezményben részes államban csak akkor biztosított, ha az adott állammal hatályban van a tartási határozatok kölcsönös végrehajtását biztosító nemzetközi egyezmény is (kétoldalú jogsegélyszerződés, a gyermektartási kötelezettség tárgyában hozott határozatok elismeréséről és végrehajtásáról Hágában, az 1958. évi április hó 15-én aláírt egyezmény (kihirdette az 1965. évi 7. tvr.), vagy a polgári és kereskedelmi ügyekben a joghatóságról, valamint a határozatok elismeréséről és végrehajtásáról szóló, 2007. október 30-án Luganóban aláírt egyezmény (a továbbiakban: Lugánói egyezmény, kihirdette a 2009/430/EK tanácsi határozat)). Az adott állammal hatályban lévő nemzetközi egyezmények listája itt ellenőrizhető:

<https://igazsagugyiinformaciok.kormany.hu/download/1/23/b2000/%C3%A1llamok%20%C3%A9s%20egyezm%C3%A9nyek%20t%C3%A1j%C3%A9koztat%C3%B3%202021_janu%C3%A1r%204.pdf>. Ha a másik állammal ilyen egyezmény nincs hatályban, a magyar tartási határozat végrehajtása akkor is kérhető arra az esetre, ha a másik állam belső joga alapján az lehetséges; ilyen esetekben a magyar tartási határozat másik állambeli végrehajthatósága bizonytalan.

Tartási igény érvényesítésének a New York-i egyezmény szerinti módjára maga az egyezmény, valamint az annak végrehajtásáról szóló, a 9/1957. (IX. 13.) IM rendelet az irányadó.

A kérelmet a hitelező bármelyik járásbíróságnál előterjesztheti. A kérelmet jegyzőkönyvbe kell foglalni. A jegyzőkönyvhöz csatolni kell az egyezményben előírt mellékleteket, továbbá a megalapozásához szükséges egyéb iratokat. A kérelmet tartalmazó jegyzőkönyvet az illetékes külföldi átvevő intézményhez való továbbítás végett az összes melléklettel együtt a bíróság az IM Nemzetközi Magánjogi Főosztályának küldi meg.

A tartási igény érvényesítésére irányuló kérelmet tartalmazó jegyzőkönyvben fel kell tüntetni az egyezmény 3. cikkének 4. bekezdésében felsorolt adatokat. A kérelemben meg kell adni azt az időpontot, amelytől fogva a hitelező a tartásdíjat igényli. A hitelezőnek a jegyzőkönyvben kell előadnia azt a kérelmét, hogy az eljáró külföldi hatóságok részesítsék a költségmentesség kedvezményében.

*Iratminta a New York-i egyezmény szerinti kérelemről felvett jegyzőkönyvhöz*

*Szombathelyi Járásbíróság*

*......... ügyszám*

*JEGYZŐKÖNYV*

*Készült a Szombathelyi Járásbíróságon 2021. október 14-én*

*Megjelent a hitelező: Nagy Péterné Kiss Katalin Sopronban, 1984. január 10-én született, anyja neve: Szabó Katalin, óvónő foglalkozású, magyar állampolgár, 9700 Szombathely, Arany János u. 20. szám alatti lakos hitelező előadja a következőket:*

*Az adóssal 2014. február 20-án kötöttem házasságot, ebből a házasságból született 2015. március 1-én Nagy János nevű gyermekünk. 2018 nyarán az adós Ausztráliába távozott, onnan a mai napig nem tért vissza. Házasságunkat a Szombathelyi Járásbíróság felbontotta és a 4.P.20.543/2018/22. számú jogerős ítéletében megállapította, hogy az adósnak 2018. november 1-től havi 70.000 Ft gyermektartásdíjat kell fizetnie. Az adós a mai napig egyáltalán nem fizetett tartásdíjat.*

*Kérem Ausztrália átvevő intézményét, hogy a tartásdíj külföldön való behajtása tárgyában New Yorkban, az 1956. évi június hó 20-án kelt egyezmény alapján tegye meg a megfelelő intézkedéseket a fent hivatkozott magyar tartási határozat végrehajtása végett a ……………………………………………. egyezmény / az ausztrál belső jog alapján. Ha a magyar bíróság határozata nem végrehajtható Ausztráliában, kérem Ausztrália átvevő intézményének intézkedését annak érdekében, hogy az adós a gondozásom alatt álló János nevű gyermekünk részére fizessen 2021. április 1. napjától kezdődően havi 70.000 Ft mértékű gyermektartásdíjat. Kérem az eljárásokat számomra költségmentesen lefolytatni.*

*Az adós: Nagy Péter Budapesten, 1981. szeptember 3-án született, anyja neve: Balogh Mária, gépkocsivezető, magyar állampolgár, címe: 164 Commercial Rd, Prahran, Melbourne, 3181, Ausztrália.*

*Elolvasás után aláírták:*

*dr. Katona Imre bírósági titkár*

*Nagy Péterné Kiss Katalin hitelező*

*Kovács Józsefné jegyzőkönyvvezető*

*P. H.*

A New York-i tartási egyezmény alapján meginduló eljárásban a jegyzőkönyvhöz csatolni kell a külföldi átvevő intézmény számára adott meghatalmazást. A meghatalmazásnak azt kell tartalmaznia, hogy a hitelező (vagy törvényes képviselője) meghatalmazza az átvevő intézményt az adós ellen a tartásdíj érvényesítése és behajtása érdekében szükséges valamennyi intézkedés megtételére. A meghatalmazást kiskorú gyermek tartása iránti igény érvényesítése esetében a szülői felügyeletet ellátó szülő, a gyám a saját nevében adja meg.

*Iratminta a New York-i egyezmény szerinti meghatalmazáshoz*

*Szombathelyi Járásbíróság*

*................ ügyszám*

*MEGHATALMAZÁS*

*Meghatalmazom Ausztrália átvevő intézményét Nagy Péter (164 Commercial Rd, Prahran, Melbourne, 3181, Ausztrália) ellen Nagy János nevű, gondozásom alatt álló gyermekünk javára megítélt tartásdíj végrehajtása, az összegek átutaltatása iránt a megfelelő intézkedések megtételére, a szükséges eljárások foganatosítására, végül arra is, hogy a megfelelő eljárásoknak a lefolytatására választása szerint további meghatalmazottakat jelölhessen ki.*

*Szombathely, 2021. október 14.*

*Nagy Péterné Kiss Katalin*

*hitelező*

*Nagy Péterné Kiss Katalin személyazonosságát az ….. számú személyi igazolványával tanúsította.*

*dr. Katona Imre bírósági titkár*

*P. H.*

Ha a New York-i egyezmény szerinti kérelem tárgya magyar bíróság tartási határozatának külföldi végrehajtása, a kérelmet tartalmazó jegyzőkönyvhöz csatolni kell:

* a tartásdíjat megállapító bírósági határozatot,
* ha a végrehajtást a Lugánói egyezmény alapján kérik (pl. Svájcba irányuló kérelmek), az egyezmény V. melléklete szerinti tanúsítványt, amelyet a bíróság állít ki az ítéletről, egyéb esetekben a tartási határozat jogerőre emelkedését és végrehajthatóságát záradékban kell tanúsítani,
* ha az alperes nem vett részt az eljárásban, a keresetlevél alperesnek történő kézbesítését igazoló iratokat és
* egy [hátralék-kimutatást](https://igazsagugyiinformaciok.kormany.hu/admin/download/5/51/c2000/h%C3%A1tral%C3%A9k-kimutat%C3%A1s.xlsx).

Ha a New York-i egyezmény szerinti kérelem gyermektartásdíj megállapítására irányul, a jegyzőkönyvhöz csatolni kell:

* a gyermek születési anyakönyvi kivonatát és
* ha a gyermek apasága Magyarországon nem rendezett, olyan esetleges iratokat, amelyek a kérelmezett apaságát alátámasztják.

A kérelmet és mellékleteit az IM Nemzetközi Magánjogi Főosztályának kell megküldeni. A kérelmet az IM küldi meg az érintett külföldi átvevő intézménynek; a külföldi eljárás fejleményeiről az IM a kérelmezőt közvetlenül tájékoztatja a külföldi központi hatóságtól kapott tájékoztatások alapján.

**Tartási igény érvényesítése európai uniós rendelet vagy nemzetközi szerződés hiányában**

Ha a tartási igény érvényesítése olyan EU-n kívüli államban szükséges, amellyel a fenti nemzetközi szerződések nincsenek hatályban, nincs lehetőség hatósági segítség igénybevételére a tartási igény külföldi érvényesítéséhez. Ilyen esetben a tartásra jogosult vagy kötelezett csak személyesen vagy külföldi meghatalmazott jogi képviselő útján kezdeményezheti az illetékes külföldi bíróságnál az eljárást.

**Külföldön élő kérelmező tartási igényének érvényesítése belföldön**

A külföldön élő kérelmező a saját lakóhelye szerinti központi hatóság útján tartási igényének érvényesítéséhez a magyar központi hatóság segítségét a 4/2009/EK rendelet, a 2007-es hágai tartási egyezmény és a New York-i tartási egyezmény alapján kérheti. A 4/2009/EK rendelet és a 2007-es hágai tartási egyezmény alapján a külföldi kérelmeket magyar központi hatóságként az IM Nemzetközi Magánjogi Főosztálya fogadja, amely a 2011. évi LXVII. tv. szerint jár el. A New York-i tartási egyezmény szerinti kérelmeket annak magyar átvevő intézménye, az Emberi Erőforrások Minisztériuma, Gyermekvédelmi és Gyámügyi Főosztálya fogadja és a New York-i egyezmény végrehajtási rendelete (9/1957. (IX. 13.) IM rendelet) alapján jár el.

Ha a külföldi kérelmező lakóhelye szerinti állam viszonylatában a külföldi személy tartási igényének belföldön való érvényesítési módját szabályozó európai uniós rendelet vagy valamely nemzetközi szerződés nem alkalmazható, a külföldi személy tartási igényét személyesen vagy általa meghatalmazott magyar jogi képviselő útján az általános szabályok szerint érvényesítheti.